搵緊第二樣意思嘅話，請睇〈**金起範**〉。

**起範**（韓文：**기범**／**起範*****Gi Beom***，英文：**Ki Bum**），原名**金起範**（韓文：**김기범**／**金起範*****Gim Gi Beom***，英文：**Kim Ki Bum**，1987年8月21號—），係韓國歌手、演員、YouTuber，男團Super Junior前成員，響隊內擔任主Rapper。

生平
--

### 早年

1987年8月21號，起範響首爾江南區道谷洞（韓文：도곡동）出世，有一個細妹金世熙（Kim Sae Hee，音譯）。曾經就讀位於大峙洞嘅首爾道谷初等學校。響十歲搬到美國加利福尼亞州洛杉磯，曾經就讀聖莫妮卡天主教高中。2002年，佢畀星探發掘，響試鏡通過後，起範成為SM娛樂旗下嘅練習生。跟住佢就返韓國生活，就讀韓國肯特國際學校。

2004年，起範響電視劇《四月之吻》扮韓正宇一角，以演員身份正式出道。響2005年3月，佢同希澈、高雅羅主演電視劇《一年十班》。2005年11月，佢出演電視劇《嫁給百萬富翁》。

### SJ時代

2005年11月6號，起範成為SM娛樂旗下限定男團Super Junior 05嘅成員，響節目《人氣歌謠》中第一次亮相，並發行第一張專輯《Super Junior05》。佢係圭賢加入前係隊內嘅忙內、主Rapper。2006年，佢同希澈主演情景劇《Non-Stop》，之後起範又同高雅羅主演月火連續劇**《**雪花**》。**

2006年3月，SM宣佈展開Super Junior 06計劃，話會招幕新隊員。點知響5月宣佈計劃擱置，反而係加入新成員圭賢，而團名亦改為「Super Junior（SJ）」，啲人推測原因係SM見Super Junior 05有名氣，所以選擇唔解散。同年發行單曲《U》，SJ嘅人氣同知名度開始急增，而起範係團體入面人氣最高嘅成員之一。

2007年，佢成為花美男連鎖恐怖事件電影男主角之一。同年參加團體專輯《Don't Don》嘅歌曲表演，呢次亦係起範最後一次參演團體演出同埋宣傳活動。

2008年，佢主演連續劇《春子家有喜事了》。同年參加Super Show演唱會巡迴表演。

2009年SJ發行第三張專輯**《**Sorry, Sorry**》**，起範只係參與MV演出同埋拍宣傳相片，但未參與MV錄製同唱片宣傳等活動。呢次亦係佢最後一次參演團體專輯。同年5月SJ發行單曲《It's You》，起範係連團體任何活動亦冇參加，SM話起範係專注緊個人活動。6月，SJ舉行亞洲巡迴演唱會《Super Show 2》，起範有份拍宣傳相但未有上台演出，SM指起範係因為腳部受傷而缺席演出。

### 離隊

由於起範響**《**Sorry, Sorry**》**只係參與MV演出同埋拍宣傳相片，響由呢個時期開始已經盛傳佢會離隊，但SM否認。自2009年6月有份拍演唱會《Super Show 2》宣傳相之後，佢就冇再參加SJ嘅任何活動，最終響2015年離隊。

因為起範響未離隊前係SJ人氣最高嘅成員之一，所以佢離隊嘅原因一直眾說紛紜。主要嘅講法係，起範本身冇諗住行歌手呢條路，而當時公司話Super Junior 05係限定男團，所以起範嘅打算係等Super Junior 05解散就專心發展演藝事業，點知公司冇解散到，同佢原先嘅計劃背道而馳，最終退出。當然亦有其他講法，例如佢被SM雪藏、佢想要專心響演藝事業但公司唔畀因而同公司反面、得罪公司高層、同成員出現矛盾等。

2021年1月，佢響自己拍嘅片入面解釋佢因為自己唱歌實力唔夠好、又緊張，表示「感覺好似就快死咁」，加上佢想專注發展演藝事業而自行離隊，同隊友無關。而佢同時又話自己其實收到好多節目嘅演出邀請，但多數畀佢拒絕，原因係唔想畀人問到有關SJ嘅問題，對SJ帶嚟負面影響。

### 個人發展

2012年，起範（藍色西裝者）出席電視劇《我愛李太利》見面會
2010年，佢主演電影《注文津》，扮演「鬼」一角。同年5月，SM發聲明指起範會專注響戲劇發展，但唔會退出SJ。2011年，佢拍歷史劇《樹大根深》。2012年，佢主演電視劇《我愛李太利》。2013年，起範同鍾漢良等人共同主演中國古裝劇《天龍八部》。同年，佢響中國電視劇《吉祥天寶》扮演朱天寶一角。

2015年8月18號，起範同SM合約到期，佢宣佈唔續約，離開SM，同時退出Super Junior。2016年，中國政府發佈「限韓令」，限制韓國藝人響中國嘅活動，起範被迫返韓國發展。

2017年，神隱兩年嘅起範宣佈復出，由佢主演嘅電影《泡菜愛上小龍蝦》響同年8月上映。2018年6月，起範同經紀公司Clover Company簽約，同年上節目《雙腳生活》，係佢時隔六年再次響螢幕上現身。

2020年，佢響前SJ隊友希澈嘅建議下，開設YouTube頻道「양반 김기범 Yangban Kim Ki Bum」，目前以YouTuber嘅身份活躍中。

2022年1月，佢同Clover Company解約，之後起範同PA娛樂簽約，並宣佈響同年3月會舉行見面會。惟獨佢響兩個月後就同PA娛樂解約。

演出作品
----

* **粗體字**為主演

### 電視劇

| 年份 | 電視台 | 劇名 | 角色 |
| --- | --- | --- | --- |
| 2004 | KBS | 《四月之吻》 | 韓正友（少年） |
| 2005 | KBS | 《玉琳的成長日記2》 | 朱俞明 |
| MBC | 《彩虹羅曼史》 | 金起範 |
| SBS | 《嫁給百萬富翁》 | 金永勳（少年） |
| 2006 | SBS | 《雪花》 | 河永燦 |
| 2008 | MBC | 《春子家有喜事了》 | 朴正宇 |
| 2011 | SBS | 《樹大根深》 | 朴彭年 |
| 2012 | tvN | 《我愛李太利》 | **黃民秀/ 金銀銅** |
| 2013 | 中國HBS | 《天龍八部》 | **段譽** |
| 2016 | 中國HBS | 《吉祥天寶》 | **朱天寶** |
| *待播* | 《우리 집 개는 프라다를 입는다》 | **나견우** |
| 《저주받은 로맨스》 | **이영숙** |

### 電影

* 2007年《花美男連鎖恐怖事件》飾 起範
* 2010年《注文津》飾 **鬼**
* 2017年《泡菜愛上小龍蝦》飾 **金東洙**

### 話劇

* 2010年 《午覺》飾 男主角的少年時代

### 參演MV

至於團體MV請去睇Super Junior參演MV一覽
* 2006年 天上智喜《My Everything》

攷
-

* 人物指南
* 音樂指南
* 大韓民國指南

1. 1 2  〈前SJ起範事隔多年首次回應離團原因 坦承對成員感謝又抱歉〉. *www.bastillepost.com*. 2021-01-21. 喺2022-09-16搵到.
2. 1 2  ETtoday新聞雲. 〈起範合體希澈…曝出道時「很丟臉也對不起隊友」！ 首談退出SJ原因 | ETtoday星光雲 | ETtoday新聞雲〉. *star.ettoday.net* (繁體中文). 喺2022-09-16搵到.
3. ↑  蘇國豪 (2016-10-19). 〈前Super Junior起範臉圓發福 粉絲留言：還是很帥〉. 《香港01》 (香港中文). 喺2022-09-16搵到.
4. ↑  sina\_mobile (2019-10-28). 〈金起范ins简介改为普通人，并取关金希澈、李赫宰等人，引发热议〉. *k.sina.cn*. 喺2022-09-16搵到.
5. ↑  〈为什么Super Junior 成员金起范会被雪藏？〉. 《豆瓣》. 喺2022-09-16搵到.`{{cite web}}`: CS1 maint: url-status (link)
6. ↑  ETtoday新聞雲. 〈起範「為了守護SJ拒上綜藝」！ 韓網讚嘆：難怪退團後粉絲一樣支持 | ETtoday星光雲 | ETtoday新聞雲〉. *star.ettoday.net* (繁體中文). 喺2022-09-16搵到.
7. ↑  〈天啊～SJ前成員金起範終於現身了：希澈哥讓我一定要開通YouTube頻道，管理人也是他哦！〉. 《KSD 韓星網》. 喺2022-09-16搵到.`{{cite web}}`: CS1 maint: url-status (link)